**Ирмосы перваго канона Введения.**

**Глас 4.**

***Песнь 1:* Отверзу уста моя,/ и наполнятся Духа,/ и слово отрыгну Царице Матери,/ и явлюся светло торжествуя,// и воспою радуяся Тоя вхождение.**

***Песнь 3:* Твоя песнословцы, Богородице,/ живый и независтный источниче,/ лик себе совокупльшыя, духовно утверди,/ в честнем вхождении Твоем/ венцев, славы сподоби.**

***Песнь 4:* Неизследный Божий совет,/ еже от Девы воплощения Тебе Вышняго,/ пророк Аввакум усмотряя, зовяше:// слава силе твоей, Господи.**

***Песнь 5: У*жасошася всяческая/ в честнем вхождении Твоем:/ Ты бо, неискусобрачная Дево,/ внутрь вошла еси в храм Божий,/ якоже Чистейший Храм,/ всем воспевающым Тя// мир подавающая.**

***Песнь 6:* Божественное сие и всечестное/ совершающе празднество,/ Богомудрии, Богоматере,/ приидите, руками восплещим,// от Нея Рождшагося Бога славим.**

***Песнь 7:* Не послужиша твари Богомудрии,/ паче Создавшаго,/ но огненное прещение мужески поправше,/ радовахуся, поюще:// Препетый отцев Господь и Бог, благословен еси.**

***Песнь 8:* Слыши, Отроковице Дево Чистая,/ да речет убо Гавриил,/ совет Вышняго древний истинный,/ буди к приятию готова Божию:/ Тобою бо Невместимый с человеки поживе./ Тем и радуяся вопию:// благословите, вся дела Господня, Господа.**

***Песнь 9:* Яко Одушевленному Божию Кивоту,/ да никакоже коснется рука скверных,/ устне же верных Богородице немолчно/ глас Ангела воспевающе, с радостию да вопиют:// истинно вышши всех еси, Дево Чистая.**

**Ирмосы второго канона Введения:**

**Глас 1.**

***Песнь 1:* Песнь победную поим вси Богу,/ Сотворшему дивная чудеса мышцею высокою,/ и Спасшему Израиля, яко прославися.**

***Песнь 3:* Да утвердится сердце мое в воли Твоей, Христе Боже,/ Иже над водами небо утверждей второе,// и Основавый на водах землю, Всесильне.**

***Песнь 4:* Духом провидя, пророче Аввакуме,/ Словесе воплощение, проповедал еси, вопия:/ внегда приближитися летом, познаешися,/ внегда приити времени, покажешися.// Слава силе твоей, Господи.**

***Песнь 5*: Светлый нам возсияй свет присносущный,/ утренюющым о судьбах заповедей Твоих,// Владыко Человеколюбче, Христе Боже наш.**

***Песнь 6*: Пророка Иону подражая, вопию:/ живот мой, Блаже, свободи из тли,// и спаси мя, Спасе мира, зовуща: слава Тебе.**

***Песнь 7*: Пещь, Спасе, орошашеся,/ отроцы же, ликующе, пояху:// отцев Боже, Благословен еси.**

***Песнь 8*: Егоже ужасаются Ангели и вся воинства,/ яко Творца и Господа,/ пойте священницы, прославите отроцы,/ благословите людие,// и превозносите во вся веки.**

***Песнь 9*: Светоносный Облак,/ в Оньже всех Владыка, яко дождь с небесе на руно сниде,/ и воплотися нас ради, быв человек, Безначальный:// величаем вси яко Матерь Бога нашего Чистую.**